Flyktet fra kidnapperne: - De truet med å skyte alle som rømte
- De førte oss vekk i en konvoi av lastebiler, og vi kjørte gjennom natten før vi stoppet i skogen. Dagen etter ble vi sendt for å hente vann. Da grep vi muligheten og stakk av, forteller den ene av jentene. - Selv da de skjøt etter oss tok vi sjansen, og Gud hjalp oss. Hundrevis av fortvilte mødre har møtt opp for å lytte til jentenes historier. Deres egne døtre er fortsatt savnet, og de pårørende frykter det verste. - De truet med å skyte alle som forsøkte å rømme. Likevel hoppet jeg og en annen av lastebilen da den sakket farten. Vi tilbrakte natten i skogen før vi gikk tilbake til Chibok, forklarer den andre. Over 200 jenter har vært sporløst forsvunnet siden de ble bortført fra en skole i Chibok i Nigeria 14. april. Rundt femti av dem antas å ha rømt fra kidnapperne, mens resten av jentene holdes fanget av den islamistiske gruppen Boko Haram. Gruppen har erkjent at de står bak angrepet mot skolen, og truet med å selge jentene som slaver. Tidligere meldinger har tydet på at flere av dem er blitt tvangsgiftet til islamistopprørerne som holder dem fanget. Myndighetene kritiseres Regjeringen har møtt massiv kritikk fra pårørende og internasjonale organisasjoner, som mistenker at myndighetene ble informert om den planlagte bortføringen på forhånd. Den nigerianske informasjonsministeren har gått hardt ut mot kritikken, og hevder at informasjonen ikke nådde nasjonale myndigheter før dagen etter bortføringen fant sted. - Dette er ikke en rettssak mot den nigerianske regjeringen. Hvis noen av lærerne visste hva som skulle skje, hvorfor delte de ikke den informasjonen? Det er så mange historier, men den lokale informasjonen er ikke nødvendigvis korrekt, uttalte ministeren til CNN fredag. Internasjonalt engasjement Politikere i flere land har reagert kraftig på bortføringen av jentene, og saken har skapt stort engasjement på sosiale medier. Lørdag uttalte USAs førstedame Michelle Obama at presidentparet ser sine egne barn i de kidnappede jentene. - I likhet med millioner av mennesker verden over, er jeg og min mann rasende og knust over kidnappingene. Denne samvittighetsløse handlingen ble begått av en terroristgruppe som er fast bestemt på å frarøve disse jentene en utdanning, førstedamen da hun tok ektemannens plass i presidentens ukentlige tale. Skal være delvis lokalisert Noen av skolejentene skal ifølge Sky News ha blitt delvis lokalisert. Etterretningskilder forteller til den britiske TV-kanalen at de nå trolig vet hvor en del av jentene befinner seg. De over 200 jentene er trolig er delt opp i fire grupper for å gjøre det vanskeligere å finne dem. Avansert lytteutstyr blir bruk for å skanne skogsområder der det antas at jentene blir holdt skjult.
Kort tid etter at hundrevis av skolejenter ble bortført klarte to av dem å rømme fra de væpnede kidnapperne. Nå forteller jentene om flukten, og skildrer de dramatiske scenene foran mødrene som fortsatt savner sine egne døtre.